CELEX: 32020D1277
Language: lt
Date: 2020-09-09 00:00:00
Title: Tarybos įgyvendinimo sprendimas (ES) 2020/1277 2020 m. rugsėjo 9 d. kuriuo iš dalies keičiamas Įgyvendinimo sprendimas 2013/680/ES, kuriuo Danijos Karalystei ir Švedijos Karalystei leidžiama pratęsti specialios priemonės, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 168, 169, 170 ir 171 straipsnių, taikymo laikotarpį

14.9.2020   
               
               
                  LT
               
               
                  Europos Sąjungos oficialusis leidinys
               
               
                  L 300/35
               
            
         TARYBOS ĮGYVENDINIMO SPRENDIMAS (ES) 2020/1277
         2020 m. rugsėjo 9 d.
         kuriuo iš dalies keičiamas Įgyvendinimo sprendimas 2013/680/ES, kuriuo Danijos Karalystei ir Švedijos Karalystei leidžiama pratęsti specialios priemonės, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 168, 169, 170 ir 171 straipsnių, taikymo laikotarpį
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 395 straipsnio 1 dalį,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     raštais (juos Komisija užregistravo 2020 m. vasario 20 d.) Danija ir Švedija paprašė leidimo pratęsti specialios priemonės, kuria nukrypsta nuo Direktyvos 2006/112/EB 168, 169, 170 ir 171 straipsnių, pagal kuriuos apmokestinamųjų asmenų reikalaujama naudotis savo teise pridėtinės vertės mokestį (toliau – PVM) atskaityti ar susigrąžinti valstybėje narėje, kurioje jis buvo sumokėtas, taikymo laikotarpį;
                  
               
                     (2)
                  
                  
                     pagal Direktyvos 2006/112/EB 395 straipsnio 2 dalies antrą pastraipą 2020 m. balandžio 2 d. raštu Komisija kitoms valstybėms narėms perdavė Danijos ir Švedijos prašymus. 2020 m. balandžio 3 d. raštu Komisija informavo Daniją ir Švediją, kad ji turi visą prašymams įvertinti būtiną informaciją;
                  
               
                     (3)
                  
                  
                     prašymai dėl nukrypti leidžiančios priemonės susiję su PVM, sumokėto už rinkliavą naudojantis Zundo tilto linija tarp Danijos ir Švedijos, grąžinimu. Pagal PVM taisykles, taikomas paslaugų, susijusių su nekilnojamuoju turtu, teikimo vietai, dalis PVM nuo rinkliavų už naudojimąsi Zundo tilto linija mokama Danijai, kita dalis – Švedijai;
                  
               
                     (4)
                  
                  
                     pagal Tarybos sprendimą 2000/91/EB (2) nukrypstant nuo reikalavimo, pagal kurį apmokestinamieji asmenys turi naudotis savo teise PVM atskaityti arba susigrąžinti valstybėje narėje, kurioje jis buvo sumokėtas, Danijai ir Švedijai leista taikyti specialią priemonę, pagal kurią mokesčių mokėtojai iki 2002 m. gruodžio 31 d. gali susigrąžinti PVM iš vienos administracijos. Vėliau tas leidimas Tarybos sprendimu 2003/65/EB (3) buvo pratęstas iki 2006 m. gruodžio 31 d., o Tarybos sprendimu 2007/132/EB (4) – iki 2013 m. gruodžio 31 d. Tarybos įgyvendinimo sprendimu 2013/680/ES (5) Danijai ir Švedijai buvo leista taikyti specialią priemonę, kuria nukrypstama nuo Direktyvos 2006/112/EB 168, 169, 170 ir 171 straipsnių, nuo 2014 m. sausio 1 d. iki 2020 m. gruodžio 31 d.;
                  
               
                     (5)
                  
                  
                     teisinės ir faktinės aplinkybės, kuriomis grindžiama nukrypti leidžianti priemonė, nepakito ir toliau egzistuoja. Todėl Danijai ir Švedijai reikėtų leisti taikyti specialią priemonę tolesnį ribotą laikotarpį;
                  
               
                     (6)
                  
                  
                     specialios priemonės taikymas neturi neigiamo poveikio Sąjungos nuosaviems ištekliams, kuriuos sudaro surenkamas PVM;
                  
               
                     (7)
                  
                  
                     todėl Įgyvendinimo sprendimas 2013/680/ES turėtų būti atitinkamai iš dalies pakeistas,
                  
               PRIĖMĖ ŠĮ SPRENDIMĄ:
         
            1 straipsnis
            Įgyvendinimo sprendimo 2013/680/ES 2 straipsnyje data „2020 m. gruodžio 31 d.“ pakeičiama į „2027 m. gruodžio 31 d.“
         
         
            2 straipsnis
            Šis sprendimas įsigalioja pranešimo apie jį dieną.
         
         
            3 straipsnis
            Šis sprendimas skirtas Danijos Karalystei ir Švedijos Karalystei.
         
         
            Priimta Briuselyje 2020 m. rugsėjo 9 d.
            
               
                  Tarybos vardu
               
               
                  Pirmininkas
               
               M. ROTH
            
         
         
            (1)  OL L 347, 2006 12 11, p. 1.
         
            (2)  2000 m. sausio 24 d. Tarybos sprendimas 2000/91/EB, leidžiantis Danijos Karalystei ir Švedijos Karalystei taikyti priemonę, nukrypstančią nuo Šeštosios Tarybos direktyvos (77/338/EEB) dėl valstybių narių apyvartos mokesčių įstatymų derinimo 17 straipsnio (OL L 28, 2000 2 3, p. 38).
         
            (3)  2003 m. sausio 21 d. Tarybos sprendimas 2003/65/EB, pratęsiantis Tarybos sprendimo 2000/91/EB, leidžiančio Danijos Karalystei ir Švedijos Karalystei taikyti priemonę, nukrypstančią nuo Šeštosios Tarybos direktyvos (77/388/EEB) dėl valstybių narių apyvartos mokesčių įstatymų derinimo 17 straipsnio, taikymą (OL L 25, 2003 1 30, p. 40).
         
            (4)  2007 m. sausio 30 d. Tarybos sprendimas 2007/132/EB, pratęsiantis Sprendimo 2000/91/EB, leidžiančio Danijos Karalystei ir Švedijos Karalystei taikyti priemonę, nukrypstančią nuo Šeštosios Tarybos direktyvos (77/388/EEB) dėl valstybių narių apyvartos mokesčių įstatymų derinimo 17 straipsnio, taikymą (OL L 57, 2007 2 24, p. 10).
         
            (5)  2013 m. lapkričio 15 d. Tarybos įgyvendinimo sprendimas 2013/680/ES, kuriuo Danijos Karalystei ir Švedijos Karalystei leidžiama pratęsti specialios priemonės, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 168, 169, 170 ir 171 straipsnių, taikymo laikotarpį (OL L 316, 2013 11 27, p. 39).